S-76/2009

Mál þetta höfðaði lögreglustjórinn í Borgarnesi með ákæru 11. mars 2009 á hendur ákærða, F-kk-þgf S-kk-þgf, kt. ..., Kvíaholti 25 í Borgarbyggð. Málið var dómtekið 3. apríl 2009.

Í ákæruskjali segir að málið sé höfðað gegn ákærða fyrir umferðarlagabrot og brot gegn vopnalögum, en ákærða er gefið að sök „að hafa aðfararnótt laugardagsins 22. nóvember 2008, ekið bifreiðinni SM-349, án þess að hafa gild ökuréttindi og ófær um að stjórna henni örugglega vegna neyslu ávana- og fíkniefna sem bönnuð eru samkvæmt lögum um ávana- og fíkniefni eða reglugerðum samkvæmt þeim (magn tetrahýdrókannabínóls í blóði 5,4 ng/ml), frá Reykjavík, þar til á vegkafla á Vesturlandsvegi ofan við Hvalfjarðargöng, þar sem lögreglan stöðvaði aksturinn, og með því að hafa aðfararnótt laugardagsins 22. nóvember 2008 haft í sínum vörslum óskráða loftskammbyssu (þrýstiloftsbyssu), hlaupvídd 4,5 caliber, af gerðinni CAMO PT 80, serialnúmer 04-4C-852213-07, 21 þrýstilofthylki ætluð fyrir þrýstiloftbyssur, og um það bil 1.500 skot ætluð fyrir þrýstiloftbyssur, sem fundust við leit lögreglu í bifreiðinni SM-349 eftir að hún var stöðvuð vegna ofangreinds umferðarlagabrots, án þess að hafa tilskilin leyfi til að eiga slíkt vopn eða hafa í vörslum sínum, og án þess að geyma vopnið í læstum skáp svo sem lög áskilja.

Telst þetta varða við 1. mgr., sbr. 2. mgr., 45. gr. a. og 1. mgr. 48. gr., sbr. 100. gr. umferðarlaga nr. 50/1987, með síðari breytingum, og 1. mgr. 12. gr., 18. gr, og 1. mgr. og 2. mgr. 23. gr., sbr. 2. mgr. 1. gr. og 1. mgr. 36. gr. vopnalaga nr. 16/1998, með síðari breytingum.

Þess er krafist að ákærði verði dæmdur til refsingar og til sviptingar ökuréttar samkvæmt 101. og 102. gr. umferðarlaga. Þá er þess krafist að ákærði verði dæmdur til greiðslu alls sakarkostnaðar.

Þá er þess krafist að gerð verði upptæk með dómi loftskammbyssa (þrýstiloftsbyssa), hlaupvídd 4,5 caliber, af gerðinni CAMO PT 80, serialnúmer 04-4C-852213-07, 21 þrýstilofthylki ætluð fyrir þrýstiloftbyssur, og um það bil 1.500 skot ætluð fyrir þrýstiloftbyssur, sem fundust við leit lögreglu í bifreiðinni SM-349 laugardaginn 22. nóvember 2008. Upptökukrafan styðst við 1. mgr. 37. gr. vopnalaga nr. 16/1998 með síðari breytingum.“

Ákærði hefur fyrir dómi skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið, sem varðar við 1., sbr. 2. mgr. 45. gr. a. og 1. mgr. 48. gr. umferðarlaga, nr. 50/1987, með síðari breytingum, og 1. mgr. 12. gr. og 1. og 2. mgr. 23. gr., sbr. 1. mgr. 36. gr. vopnalaga, nr. 16/1998, með síðari breytingum.

Samkvæmt sakavottorði gekkst ákærði undir lögreglustjórasátt 21. júní 2005 fyrir brot gegn 37. gr. umferðarlaga. Var refsing ákveðin 50.000 króna sekt, auk þess sem ákærði var sviptur ökurétti í 1 mánuð. Þá hlaut ákærði dóm 6. júní 2006 fyrir brot gegn 1., sbr. 2. mgr. 45. og 1. mgr. 48. gr. umferðarlaga. Var refsing ákveðin 60.000 króna sekt, auk þess sem ákærði var sviptur ökurétti í 1 mánuð. Loks hlaut ákærði dóm 22. nóvember 2007 fyrir brot gegn 1., sbr. 2. mgr. 45. gr. a. umferðarlaga og var refsingin ákveðin 180.000 króna sekt, auk þess sem ákærði var sviptur ökurétti í 2 ár frá 9. janúar 2008 að telja.

Það brot sem ákærði var sakfelldur fyrir með dómi 6. júní 2006 var framið 5. september 2004 en þá var ákærði 16 ára að aldri. Það brot hefur því ekki ítrekunaráhrif, sbr. 1. mgr. 71. gr. almennra hegningarlaga. Hins vegar hefur dómur 22. nóvember 2007 ítrekunaráhrif við ákvörðun viðurlaga í málinu. Að þessu gættu þykir refsins ákærða hæfilega ákveðin 100.000 króna sekt og komi átta daga fangelsi í stað sektarinnar verði hún ekki greidd innan fjögurra vikna frá birtingu dómsins.

Þá þykir rétt með vísan til 6. mgr. 102. gr. umferðarlaga nr. 50/1987 að svipta ákærða ökurétti í tvö ár frá 9. janúar 2010 að telja.

Með vísan 1. mgr. 37. gr. vopnalaga verður fallist á kröfu ákæruvaldsins um upptöku á haldlögðu vopni og skotfærum, svo sem greinir í dómsorði.

Loks verður ákærði samkvæmt 1. mgr. 218. gr. laga nr. 88/2008 dæmdur til að greiða sakarkostnaðar samkvæmt yfirliti lögreglu, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærði, F-kk-nf S-kk-nf, greiði 100.000 króna sekt til ríkissjóðs og komi átta daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í tvö ár frá 9. janúar 2010 að telja.

Ákærði sæti upptöku á loftskammbyssu af gerðinni CAMO PT 80, 21 þrýstilofthylkja sem ætluð eru fyrir þrýstiloftbyssur, og um það bil 1.500 skot ætluð fyrir þrýstiloftbyssur.

Ákærði greiði 78.696 krónur í sakarkostnað.

B-kk-nf B-kk-nf